Rozhodnutie Komisie
z 25. marca 2002,
ktorým sa ustanovujú ekologické kritériá na udelenie environmentálnej značky spoločenstva tuhým podlahovým krytinám
(oznámené pod číslom dokumentu C(2002) 1174)
(Text s významom pre európsky hospodársky priestor)
(2002/272/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie (ES) č. 1980/2000 Európskeho parlamentu a Rady zo 17. júla 2000 o zrevidovanom systéme udeľovania environmentálnej značky [1] spoločenstva a najmä na jeho článok 4 a článok 6 ods. 1,
keďže:
(1) podľa nariadenia (ES) č. 1980/2000 sa environmentálna značka spoločenstva môže udeliť výrobku, ktorého vlastnosti umožňujú, aby významne prispel k zlepšeniu vo vzťahu ku kľúčovým environmentálnym aspektom;
(2) nariadenie (ES) č. 1980/2000 stanovuje, že osobitné kritériá pre udelenie environmentálnej značky sa ustanovia podľa skupín výrobkov;
(3) opatrenia uvedené v tomto rozhodnutí sú založené na návrhu kritérií, ktoré vypracovala Rada pre environmentálne označovanie Európskej únie zriadená podľa článku 13 nariadenia (ES) č. 1980/2000;
(4) opatrenia uvedené v tomto rozhodnutí sú v súlade so stanoviskom výboru zriadeného podľa článku 17 nariadenia (ES) č. 1980/2000,
PRIJALA TOTO ROZHODNUTIE:
Článok 1
Aby mohla byť tuhej podlahovej krytine udelená environmentálna značka spoločenstva podľa nariadenia (ES) 1980/2000, musí spadať do skupiny výrobkov "tuhé podlahové krytiny" definovanej v článku 2 tohto rozhodnutia a musí vyhovovať ekologickým kritériám stanoveným v prílohe.
Článok 2
Skupina výrobkov "tuhé podlahové krytiny" obsahuje nasledujúce tuhé výrobky pre vnútorné/vonkajšie použitie na podlahy bez akejkoľvek relevantnej stavebnej funkcie: prírodné kamene, aglomerované kamene, betónové dlažbové dielce, teracové dlaždice, keramické dlaždice a hlinené dlaždice.
Článok 3
Na administratívne účely sa skupine výrobkov "tuhé podlahové krytiny" prideľuje číselný kód "021".
Článok 4
Toto rozhodnutie sa bude uplatňovať od 1. apríla 2002 do 31. marca 2006. Ak sa 31. marca 2006 neprijmú zrevidované kritériá, bude sa toto rozhodnutie uplatňovať do 31. marca 2007.
Článok 5
Toto rozhodnutie je adresované členským štátom.
V Bruseli 25. marca 2002